b'\n_START_ARTICLE_\nUltralyd\n_START_PARAGRAPH_\nUltralyd er lydb\xc3\xb8lger med en frekvens som er h\xc3\xb8yere enn menneskets \xc3\xb8re kan oppfatte. Den nedre grense for ultralyd settes ofte til 20 kilohertz (1 kHz = 1000 Hz), men ogs\xc3\xa5 15 kHz forekommer som nedre grense. Det h\xc3\xb8rbare lydspektrum er ingen presis st\xc3\xb8rrelse. Barn kan gjerne h\xc3\xb8re h\xc3\xb8yere frekvenser enn voksne, da evnen til \xc3\xa5 h\xc3\xb8re h\xc3\xb8yfrekvent lyd pleier \xc3\xa5 avta med alderen. Grensene for h\xc3\xb8rbare frekvenser avhenger ogs\xc3\xa5 av lydstyrken, og grensene t\xc3\xb8yes noe hvis lyden er sterk. I tillegg finnes store variasjoner ogs\xc3\xa5 innen samme aldersgruppe. Siden b\xc3\xb8lgelengden er omvendt proporsjonal med frekvensen, er ultralyd mer kortb\xc3\xb8lget enn annen lyd. Den dempes derfor tilsvarende mer. Mange lydkilder \xe2\x80\x93 b\xc3\xa5de menneskeskapte og andre \xe2\x80\x93 lager ultralyd sammen med h\xc3\xb8rbar lyd og infralyd._NEWLINE_Mange pattedyr og insekter kan oppfatte \xe2\x80\x93 ofte ogs\xc3\xa5 frembringe \xe2\x80\x93 ultralyd. Ultralyd brukes bl.a. innen tekniske fag og innen medisin. Den produseres med ultralyd-generatorer, ofte med frekvenser i MHz-omr\xc3\xa5det (1 Megahertz = 1 mill. Hz).\n_START_SECTION_\nDiagnostikk\n_START_PARAGRAPH_\nUltralyd ble f\xc3\xb8rst brukt diagnostisk for \xc3\xa5 se p\xc3\xa5 hjertet; ekkokardiografi . Ultralyd brukes ogs\xc3\xa5 for \xc3\xa5 se annet vev, indre organer, ledd, de store blodkar, innen nevrologien og for \xc3\xa5 se p\xc3\xa5 foster under graviditet._NEWLINE_Ultralyd for diagnostikk er er basert p\xc3\xa5 lydb\xc3\xb8lger i omr\xc3\xa5det 1 til 15 MHz som sendes og mottas av en transducer. Signalene gj\xc3\xb8res deretter fortl\xc3\xb8pende om til bilder, kurver eller lydsignaler.  _NEWLINE_Ultralyddiagnostikk skiller seg fra de fleste andre former for bildedannende diagnostiske unders\xc3\xb8kelser ved at kvaliteten er sterkt avhengig av vedkommende som innhenter dataene, unders\xc3\xb8kelsen er operat\xc3\xb8ravhengig. I Norge utf\xc3\xb8res ultralydunders\xc3\xb8kelser som oftest av radiologer og andre leger, radiograf. Svangerskapsultralyd foretas ogs\xc3\xa5 av jordm\xc3\xb8dre. Ved mange norske sykehus utf\xc3\xb8res det ogs\xc3\xa5 ekkokardiografi av spesielt oppl\xc3\xa6rt personale, oftest kalt ekkoteknikere._NEWLINE_Leger f\xc3\xa5r sin oppl\xc3\xa6ring i ultralyddiagnostikk som en del av sin spesialisering. Jordm\xc3\xb8dre har et videreutdanningstilbud i ultralyd ved Norges teknisk-naturvitenskapelige universitet i samarbeid med Nasjonalt senter for fostermedisin . Ekkoteknikere kan f\xc3\xa5 sin utdanning ved Norges teknisk-naturvitenskapelige universitet sin Videreutdanning i ultralyd av hjerte og kar  som p\xc3\xa5bygging til sin helsefaglige grunnutdanning. Det som er spesielt ved ultralyd er at noe av tolkningen foreg\xc3\xa5r mens unders\xc3\xb8kelsen p\xc3\xa5g\xc3\xa5r.  Dette til forskjell fra andre billed-diagnostiske metoder hvor bilder tolkes i ettertid.  All tolkning avhenger av den som tolker og krever spesialkompetanse.\n_START_SECTION_\nUltralyd hos dyr\n_START_PARAGRAPH_\nMange pattedyr kan h\xc3\xb8re betydelig h\xc3\xb8yere frekvenser enn mennesker. Ulike kilder oppgir ofte noe forskjellige grenser. Som hos mennesker utvides det h\xc3\xb8rbare lydspektrum i begge ender hvis lyden er sterk, og som hos mennesker finnes store individuelle variasjoner hos samme art. S\xc3\xa5ledes er \xc3\xb8vre grense omtrent som f\xc3\xb8lger: Hunder 45 kHz, katter 64 kHz, mus 91 kHz, flaggermus 110 kHz, og hvithval 123 kHz. Bl.a. flaggermus, tannhvaler og spissmus bruker ekkolokalisering med ultralyd for \xc3\xa5 navigere. Hos insekter er evnen til \xc3\xa5 h\xc3\xb8re (og i noen tilfeller frembringe) ultralyd i omr\xc3\xa5det 20\xe2\x80\x93100 kHz utviklet uavhengig av hverandre en rekke ganger. Ofte kan de dermed h\xc3\xb8re \xe2\x80\x93 og unng\xc3\xa5 \xe2\x80\x93 jagende flaggermus. _NEWLINE_Hos mange arter brukes ultralyd til kommunikasjon mellom individene, f.eks. mellom kj\xc3\xb8nnene. Flaggermus har lenge v\xc3\xa6rt kjent for \xc3\xa5 bruke ultralyd for \xc3\xa5 navigere og \xc3\xa5 finne byttedyr i m\xc3\xb8rket. Mange nattaktive insekter kan oppfatte denne ultralyden. De kan dermed fors\xc3\xb8ke \xc3\xa5 unng\xc3\xa5 flaggermusene, f.eks. ved \xc3\xa5 fors\xc3\xb8ke \xc3\xa5 fly vekk fra dem eller slippe seg rett ned (selv om de derved risikere \xc3\xa5 havne i vannet eller i et edderkoppnett. Bj\xc3\xb8rnespinnere kan selv sende ut ultralyd som signaliserer at de er uspiselige, eller forvirrer flaggermusene. Ogs\xc3\xa5 blant knelere, sirisser, l\xc3\xb8vgresshopper, gull\xc3\xb8yne m.fl. finnes arter som kan oppfatte og i noen tilfeller frembringe ultralyd.'